बाबा का असली काम मनी लॉन्ड्रिंग: दिग्विजय  
कांग्रेस महासचिव दिग्विजय सिंह ने एक बार फिर से योग गुरु बाबा रामदेव पर निशाना साधते हुए कहा है कि उनका असली काम मनी लॉन्ड्रिंग है।
कांग्रेस महासचिव दिग्विजय सिंह ने एक बार फिर से योग गुरु बाबा रामदेव पर निशाना साधते हुए कहा है कि उनका असली काम मनी लॉन्ड्रिंग है। अपनी निजी यात्रा पर गुरुवार शाम आए सिंह ने कहा कि बाबा के ट्रस्ट का काम मनी लॉन्ड्रिंग है।  उनसे जब पूछा गया कि रामदेव मामले में कांग्रेस महासचिव राहुल गांधी चुप क्यों हैं, तो उन्होंने कहा कि रामदेव के क्रियाकलापों से निपटने के लिए मैं अकेला ही काफी हूं। मध्य प्रदेश के पूर्व मुख्यमंत्री दिग्विजय सिंह ने पतंजलि योगपीठ द्वारा संपत्ति का ब्यौरा आम करने को लेकर कहा कि उसे अपने दानदाताओं की सूची सार्वजनिक करना चाहिए और उसके दानदाताओं की जांच होनी चाहिए।  उन्होंने कहा कि दरअसल रामदेव शुद्ध व्यावसायिक बाबा हैं। सिंह ने कहा कि देश में चल रहे अनशनों का मकसद संसदीय व्यवस्था को नाकाम करना है। इससे लोकतंत्र के लिए गलत संदेश जा रहे हैं। उन्होंने सामाजिक कार्यकर्ता अन्ना हजारे से कहा कि वह अनशन के बजाए लोकपाल विधेयक की मसौदा समिति में बैठें।  अपने चिर-परिचित अंदाज में उन्होंने बीजेपी पर हमला बोलते हुए कहा कि देशभक्त तो हम भी हैं, लेकिन इसका मतलब राजघाट पर ठुमके लगाना नहीं है। ऐसी कौन-सी खुशी की बात हो गई कि सुषमा स्वराज राजघाट पर सत्याग्रह के दौरान डांस करने लगीं।  पूर्व मुख्यमंत्री उमा भारती की बीजेपी में वापसी के सवाल पर कांग्रेस में उत्तर प्रदेश मामलों के प्रभारी महासचिव ने कहा कि अपनी सक्रियता से वहां भी वह मध्य प्रदेश की तरह ही बीजेपी में बिखराव ला देंगी। उनके लिए उमा कोई चुनौती नहीं हैं। उनकी ज्यादा चिंता तो मध्य प्रदेश के मुख्यमंत्री शिवराज सिंह चौहान को होना चाहिए।